BESLUTNING(1)

om børns situation i AVS-landene

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til de beslutninger om varetagelse af børns interesser, som Den Paritetiske Forsamling AVS-EU tidligere har vedtaget,

- der henviser til den nuværende Lomé-konventions artikel 244,

- der henviser til Junkers hovedbetænkning om betydningen af De Forenede Nationers verdenskonferencer i perioden 1990-1996 for samarbejdet mellem Den Europæiske Union og AVS-landene inden for Lomé-konventionens rammer,

- der henviser til Europa-Parlamentets betænkning af Rocard om Kommissionens meddelelse om nye samarbejdsaftaler med landene i Afrika, Vestindien og Stillehavsområdet,

- der henviser til, at Kommissionen i sin grønbog om det fremtidige udviklingssamarbejde kun beskæftiger sig med de unges situation men overhovedet ikke omtaler børn,

- der henviser til FN's verdenserklæring om menneskerettighederne fra 1948,

- der henviser til FN's erklæring om barnets rettigheder fra 1959,

- der henviser til den internationale pagt om økonomiske, sociale og kulturelle rettigheder fra 1976,

- der henviser til FN's konvention om barnets rettigheder fra 1989, der er det eneste menneskerettighedsdokument til dato, som er blevet ratificeret af alle stater med undtagelse af USA og Somalia,

- der henviser til det sociale topmøde, der blev afholdt i København i 1994,

- der henviser til den fjerde verdenskonference om kvinder, der blev afholdt i Beijing i 1995,

- der henviser til den internationale konference om børnearbejde, der blev afholdt i Oslo i 1997,

- der henviser til budgetpost B7-612 i EU's budget: Forberedende foranstaltninger gennem ngo'er til bekæmpelse af børnediskrimination,

A. der henviser til, at 90 % af alle verdens børn lever i udviklingslandene og, at hver tredje person i verden er et barn under 15 år, samt at næsten hveranden person i visse dele af Afrika er et barn,

B. der henviser til, at børn ikke har de samme behov som voksne, samt til at børns rettigheder er en integreret del af menneskerettighederne, som ikke kan betragtes isoleret,

C. der henviser til, at over halvdelen af alle børnedødsfald kan relateres til underernæring, der resulterer i fysiske og mentale handicaps og kronisk modtagelighed for sygdomme,

D. der er overbevist om, at retten til uddannelse er en grundlæggende ret, som alle drenge og piger skal nyde godt af, og som henviser til, at 130 millioner skolebørn over hele verden vokser op uden adgang til grundskoleuddannelse, samt til, at over 150 millioner børn, der begynder i skolen, ikke gennemfører mere end fire års skolegang,

E. der henviser til, at en stigning på 10 % i antallet af piger, der begynder at gå i skole, generelt betyder et fald i spædbørnsdødeligheden,

F. der henvise til, at godt 250 millioner børn mellem 5 og 14 år i øjeblikket anvendes som arbejdskraft i udviklingslandene, samt til, at fattigdom er hovedårsagen til børnearbejde,

G. der henviser til, at religion, sædvane og traditioner ikke er nogen undskyldning for at tolerere lemlæstelse af småpigers og mindreårige teenagerpigers kønsdele,

1. glæder sig over den nye budgetpost B7-612: Forberedende foranstaltninger gennem ngo'er til bekæmpelse af børnediskrimination, og kræver, at der vedtages et retsgrundlag for den;

2. opfordrer EU og alle de 70 signatarlande til FN's konvention om barnets rettigheder til at inkorporere denne konventions principper i deres nationale lovgivning og opfylde deres forpligtelse til at føre en udviklingspolitik, der tager hensyn til børns behov;

3. foreslår i anledning af tiårsdagen for FN's konvention om barnets rettigheder, at der gøres en indsats for at få vedtaget en afgørelse fra Rådet, som kan medvirke til at sætte fokus på børns rettigheder i EU's udviklingssamarbejde inden for udvikling, handel og humanitær bistand;

4. kræver, at den kommende konvention skal indeholde bestemmelser om beskyttelse af og respekt for børn rettigheder, samt at der i forhandlingerne om Lomé-konventionens fremtid skal tages hensyn til dens virkninger, for så vidt angår børns behov;

5. opfordrer Kommissionen til at oprette et "børnekontor" i stil med de "kontorer", der allerede findes i GD VIII for ligestilling af kønnene, fattigdom og miljø, som kunne medvirke til at evaluere situationen og opstille gode modeller;

6. foreslår, at et af nøgletemaerne for en kommende AVS-EU-samling skal være varetagelse af børns interesser i udviklingssamarbejdet;

7. kræver, at der inden for AVS-EU-samarbejdet tildeles flere ressourcer til bekæmpelse af fattigdom og opfyldelse af grundlæggende behov, end der i øjeblikke er til rådighed under den 8. udviklingsfond;

8. kræver, at der iværksættes nødhjælpsforanstaltninger til bekæmpelse af hungersnød, og opfordrer AVS-staterne til at anvende en passende del af deres budget til at sikre fødevareforsyninger til og grunduddannelse af deres befolkning i stedet for til militære formål;

9. kræver, at der i så stort omfang som muligt etableres sundhedstjenester i AVS-staterne, hvor der kan foretages en tidlig behandling af sygdomme, oplæres i sundheds- og hygiejnespørgsmål og familieplanlægning, gennemføres foranstaltninger til forebyggelse af AIDS og gives medicinsk behandling til HIV-positive børn;

10. opfordrer alle AVS-lande til at bestræbe sig på at skabe landsdækkende adgang til grundskoleudannelse samt til at indføre obligatorisk skolegang for drenge og piger og samtidig tilbyde fleksible former for undervisning, som er tilpasset til det regionale befolkningsniveau, antallet af skolepligtige børn og lokale sædvaner, for eksempel i form af bestemmelser om mobil undervisning i tyndt befolkede områder eller for befolkningsgrupper med nomadeagtige livsformer og undervisning i manuelle færdigheder med henblik på senere jobmuligheder;

11. opfordrer AVS-regionerne til at sikre, at gravide piger ikke på nogen måde tvinges til at forlade skolen på grund af deres graviditet, men i stedet modtager særlig støtte fra staten og andre organer, i det mindste indtil de har gennemført deres skolegang;

12. går ind for, at der udvikles strategier til bekæmpelse af børnearbejde, og opfordrer både EU og AVS-landene til at gøre gratis undervisningsfaciliteter til et attraktivt alternativ til børnearbejde, som led i en langsigtet strategi til bekæmpelse af fattigdom, for eksempel ved at betale løn til skolebørn;

13. opfordrer AVS-staterne til at indføre omgående foranstaltninger til bekæmpelse af farligt og sundhedsskadeligt børnearbejde samt former for børnearbejde, der kan sidestilles med slaveri, ved at fastsætte minimumsbestemmelser om hygiejne, forplejning og pauser i arbejdstiden samt oprette organer, der repræsenterer de unge;

14. opfordrer AVS-landene til at indføre strengere nationale love om seksuelt misbrug, sexturisme og børnepornografi, samt til at sikre, at de overholdes;

15. kræver et snævert bilateralt og internationalt retligt samarbejde mellem EU og de AVS-lande, der er mål for sexturisme, samt et internationalt samarbejde med retshåndhævende organer i tredjelande til bekæmpelse af seksuelt misbrug, sexturisme og børnepornografi;

16. opfordrer Unionen, medlemsstaterne og AVS-landene til at gennemføre effektiv undervisning om seksuelt misbrug, sexturisme og børnepornografi, og til at inddrage den internationale turistsektor i disse bestræbelser;

17. opfordrer Unionens medlemsstater og AVS-staterne til at gøre omskæring af mindreårige kvinder til en strafbar overtrædelse i lande, hvor dette ikke allerede er tilfældet, samt til, med støtte fra EU, at fortsætte den kampagne, som UNICEF har iværksat til bekæmpelse af lemlæstelsen af kvinders kønsdele;

18. opfordrer EU og AVS-staterne til at udvikle programmer til forbedring af situationen for ugunstigt stillede børn, f.eks. forældreløse, gadebørn, hjemløse, mindreårige mødre og flygtninge;

19. opfordrer EU og AVS-landene til at gøre alt, hvad der står i deres magt for at sikre, at børn ikke udskrives til militærtjeneste, samt til at træffe effektive foranstaltninger mod brugen af landminer, samt fremme rydningen af eksisterende miner i AVS-landene;

20. pålægger sine formænd at sende denne beslutning til AVS-EU-Rådet, Kommissionen og FN's generalsekretær.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).